REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/317-21

28. jul 2021. godine

B e o g r a d

ZAPISNIK

22. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 16. JULA 2021. GODINE

Sednica je počela u 11 časova.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Ilija Životić, zamenik predsednika Odbora, Aleksandra Tomić, Dragomir Karić, Snežana Petrović, Ivana Popović i Vojislav Vujić.

Sednici su prisustvovali zamenici članova Odbora: Branimir Jovanović (zamenik člana Odbora Jasmine Karanac), Nenad Krstić (zamenik člana Odbora Tihomira Petkovića), Miloš Banđur (zamenik člana Odbora Krste Janjuševića), Sonja Vlahović (zamenik člana Odbora Zorana Tomića), Mladen Bošković ( zamenik člana Odbora Ane Beloice), i Adrijana Pupovac (zamenik člana Odbora Olivere Nedeljković).

Sednici nisu prisustvovali članovi Odbora: Snežana Paunović, Vesna Stambolić, Nataša Ljubišić i Uglješa Marković niti njihovi zamenici.

Sednici su, na poziv predsednika, prisustvovali iz Komisije za zaštitu konkurencije: Nebojša Perić, predsednik Komisije i članovi Saveta Komisije za zaštitu konkurencije: Čedomir Radojčić, Danijela Bokan, Miroslava Đošić i dr Siniša Milošević. Iz Ministarstva trgovine, turizma i telekomunikacija sednici su prisustvovali: Uroš Kandić, državni sekretar, Olivera Jocić, pomoćnik ministra, rukovodilac Sektora za spoljnotrgovinsku politiku i multilateralnu i regionalnu ekonomsku i trgovinsku saradnju, Željko Rakić, načelnik Odeljenja za trgovinu i razvoj konkurencije, Sektor za trgovinu, usluge i politiku konkurencije, Bojana Amanović, Sektor za trgovinu, usluge i politiku konkurencije i Zoran Ostojić, šef Odseka za unapređenje konkurentnosti u turizmu.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Godišnjeg izveštaja o radu Komisije za zaštitu konkurencije za 2020. godinu (01 broj 02-336/21 od 26. februara 2021. godine);
2. Razmatranje Izveštaja o radu Ministarstva trgovine, turizma i telekomunikacija za period od 1. januara do 31. marta 2021. godine (10 broj 02-770/21 od 29. aprila 2021. godine);
3. Razmatranje Izveštaja o radu Ministarstva trgovine, turizma i telekomunikacija za period od 1. aprila do 30. juna 2021. godine (10 broj 02-770/21-2 od 13. jula 2021. godine).

Prva tačka dnevnog reda - **Godišnji izveštaj o radu Komisije za zaštitu konkurencije za 2020. godinu**

U uvodnim napomenama, Nebojša Perić, predsednik Komisije za zaštitu konkurencije, istakao je da rezultati rada pokazuju kontinuitet obavljanja bitnih aktivnosti u oblasti zaštite konkurencije, a koji su Komisiji za zaštitu konkurencije povereni zakonom. Navršila se godina dana rada sadašnjeg Saveta Komisije za zaštitu konkurencije. Godinu je obeležila pandemija izazvana virusom COVID-19 i to se odrazilo i na samo poslovanje Komisije. Sa jedne strane bilo je neophodno obezbediti nesmetano ostvarivanje svih nadležnosti koje su Komisiji poverene, a sa druge strane obezbediti sve epidemiološke mere koje su bile neophodne da se zaštiti zdravlje zaposlenih i stranaka. U jednom delu zbog takve situacije odrazilo i na prihode Komisije koji su bili nešto niži, tako da je Komisija u toku 2020. godine ostvarila ukupne prihode nešto više od 395 miliona dinara, što je za nekih 10 % niže u odnosu na planirane prihode. Isto tako je ostvarila i rashode nešto više od 258 miliona dinara što je manje za oko 35 % u odnosu na planirane. Sve ovo je rezultiralo viškom prihoda nad rashodima koje je Komisija ostvarila u iznosu preko 139 miliona dinara, čime su se stekli uslovi da se deo prihoda uplati u budžet Republike Srbije u iznosu preko 100 miliona dinara što čini 70 % prihoda nad rashodima. Može se videti iz ove vandredne situacije da je ovaj način finansiranja Komisije više nego dobar, ne samo zbog operativne nezavisnosti u radu već i zbog toga što se pokazalo da Komisija i u ovoj situaciji može nesmetano da radi i da funkcioniše. Najznačajnije aktivnosi koje je Komisija obavila u toku 2020. godine odnose se na ispitne postupke za utvrđivanje postojanja povrede konkurencije, pojedinačno izuzeće restriktivnih sporazuma od zabrane, ispitivanje koncentracija, sprovođenje sektorskih analiza i analiza uslova konkurencija na pojedinačnim tržištima, aktivno učešće Komisije u pregovorima sa Evropskom unijom o poglavlju 8, davanje mišljenja iz delokruga nadležnosti Komisije i promocija politike zaštite konkurencije. Osnovni pokazatelji rada Komisije u 2020. godini predstavljaju iskorak u određenim aktivnostima i u određenim oblastima rada Komisije. Na prvom mestu je vođenje postupaka za utvrđivanje postojanja povrede konkurencije koje je Komisija tokom 2020. godine vodila ukupno 22, bilo da je reč o restriktivnim sporazumima ili o zloupotrebi dominantnog položaja, od kojih je okončala sedam postupaka. U šest postupaka je utvrđeno postojanje restriktivnih sporazuma i jedna zloupotreba dominantnog položaja. Izrečene su i određene mere zaštite konkurencije u iznosu preko 63 miliona dinara. Pored vođenja već postojećih postupaka, Komisija je tokom 2020. godine pokrenula još osam postupaka za utvrđivanje postojanja povrede konkurencije, sedam za utvrđivanje postojanja restriktivnih sporazuma i jedan za zloupotrebu dominantnog položaja. U okviru pet pokrenutih postupaka tokom 2020. godine Komisija je sprovela i 18. nenajavnjenih uviđaja. Pokazalo se da je jedan od najefikasnijih načina za prikupljanje dokaza kojima se na brz i efikasan način završavaju i sami postupci. Sve ono što je najavljeno pri izboru novog Saveta Komisije može se videti i na ovom primeru, a to je da će najveći fokus u daljem radu biti na povredama konkurencije i na otkrivanju i utvrđivanju najtežih povreda konkurencije. Kada se pogledaju rezultati za 2020. godinu u pogledu pokrenutih postupaka, okončanih postupaka i po broju nenajavljenih uviđaja, može se videti koliko je 2020. godina bila produktivna u radu Komisije za zaštitu konkurencije u ovoj oblasti. Drugi segment u radu Komisije za zaštitu konkurencije predstavljaju pojedinačna izuzeća restriktivnih sporazuma od zabrane. Radi se o sporazumima koji po zakonu nisu dozvoljeni, ali kada su ispunjeni određeni uslovi propisani zakonom i kada pozitivni efekti preovladavaju nad eventualnim štetom takvi sporazumi mogu biti na određeni vremenski period izuzeti od zabrane. Takvih predmeta u 2020. godini Komisija je rešavala ukupno 37, od čega je u 31 predmetu donela rešenje o izuzeću, a u šest je izvršena obustava, jer podneti sporazumi nisu bili restriktivni. Bitan segment u radu Komisije odnosi se na ispitivanje koncentracije. Radi se o svim situacijama kada dolazi do promene sticanja kontrole ili određenih statusnih promena između kompanija i kada su ispunjeni zakonom propisani finansijski pragovi. U tim slučajevima postoji obaveza prijave takvih kompanija i transakcija Komisiji, a njih je u prethodnoj godini ukupno bilo 134. Obzirom na okolnosti u 2020. godini ovaj broj podnetih prijava je na nivou prethodnih godina, a to je deo iz kog se Komisija pretežno finansira. Još jedan bitan segment u radu Komisije za zaštitu konkurencije koji predstavlja iskorak u radu za 2020. godinu, je sprovođene sektorskih analiza o stanju i uslovima konkurencije na pojedinačnim tržištima. Takve analize su pogodne za brže sagledavanje stanja konkurencije u određenim tržištima i granama. Zakon nalaže da, kada promene cene i druge okolnosti ukazuju na moguće sprečevanje, narušavanje i ograničavanje konkurencije, Komisija može sprovoditi sektorske analize. Na ovaj način se ispunjavaju preporuke Evropske Komisije u smislu da se postupci koji se pokreću više baziraju na sprovedenim analizama, nego na anonimno podnetim inicijativama. To se pokazalo u praksi kao dobar put i dobar metod i najveći broj posupaka se pokreće na osnovu sprovedenih analiza. Tokom 2020. godine Komisija je sprovela ukupno četiri sektorske analize o stanju konkurencije: u veleprodaji veštačkih đubriva, o stanju konkurencije u preradi šećerne repe i proizvodnje šećera od šećerne repe, sektorsku analizu stanja konkurencije u prevozu robe u železničkom saobraćaju i stanju konkurencije na tržištu organizatora turističkih putovanja. Tokom 2020. godine Komisija za zaštitu konkurencije je započela još dve sektorske analize koje će biti okončane u 2021. godini. To su sektorska naliza međugradskog prevoza za putnike i sektorska analiza stanja konkurencije udžbenika za osnovno obrazovanje. Uloga Komisije za zaštitu konkurencije nije isključivo u kažnjavanju učesnika na tržištu koji su izvršili povredu zakona, već odvraćanje učesnika da takve povrede ne čine. Imajući u vidu da se jedan broj povreda čini iz nehata i neznanja, važna uloga Komisije za zaštitu konkurencije je u preventivnom, a ne reaktivnom delovanju i to se ostvaruje kroz razne edukacije, promocije politike zaštite konkurencije i kroz davanje mišljenja u okviru svojih nadležnosti. Sve navedene aktivnosti tokom 2020. godine Komisija je obavaljala sa 50 zaposlenih. Pored svih pokazatelja koji su dobri vezano za rad Komisije tokom 2020. godine, veliki doprinos ima timski rad i timski duh koji odlikuje rad Komisije.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- koliki je prosek primanja zaposlenih u Komisiji;

- kako je moguće da na Jugu Srbije bude jeftiniji paradajz iz Albanije i Grčke od domaćeg, kao štitimo domaće tržište i kako se proizvođačima iz Albanije i Grčke isplati da prodaju paradajz po niskim cenama;

- šta Komisija za zaštitu konkurencije može da učini, u skladu sa Zakonom o ulaganju, u slučaju kada strani investori u Srbiji očekuju da nemaju nikakvu konkurenciju, da ne moraju da idu na tendere da bi dobili posao i druge privilegije;

- koji instrumenati u našem pravnom sistemu stoje državi na raspolaganju i kojim organima u slučaju kompanija koje posluju na domaćem tržištu medija, registrovane su u inostranstvu, izvlače značajne količine novca iz naše zemlje i vrše nelojalnu konkurenciju.

Ocenjeno je da oko 50 zaposlenih u Komisiji za zaštitu konkurencije veoma dobro obavlja svoj posao, imajući u vidu veličinu tržišta, stabilnost cena i sve druge ekonomske parametre koje moraju uzimati u obzir prilikom sagledavanja kretanja i udela na tržištu.

Izneto je mišljenje da Komisija za zaštitu konkurencije dobro obavlja posao zaštite konkurencije i da iza njenih postupaka stoji veliki rad i trud, posebno kada je reč o pregovorima sa Evropskom unijom i poštovanje standarda.

Činjenica da neko učestvuje na tržištu i pruža usluge, otkupio je pravo prenosa fudbalskih utakmica koje nije hteo da proda nekom drugom mediju, govori o monopolskom položaju koji treba da nadgledaju regulatorna tela koja regulišu medijski prostor. Iznet je predlog da Komisija za zaštitu konkurencije pruži stručni podršku medijskom regulatornom telu, imajući u vidu da u ovoj oblasti ima znanja i iskustvo.

U odgovoru na postavljena pitanja, komentare i sugestije, Nebojša Perić, predsednik Komisije, istakao je da je Pravilnikom o sistematizaciji radnih mesta u Komisiji za zaštitu konkurencije predviđen veći broj zaposlenih od trenutnog broja zaposlenih, jer postoje oblasti kojima se Komisija u svom dosadašnjem radu nije bavila. Odgovor na pitanje o proseku zarada u Komisiji, biće dostavljen pisanim putem. U slučajevima kompanija registrovanih izvan Republike Srbije, jedina mogućnost korespondencije je diplomatsko-konzularnim putem, a Komisija za zaštitu konkurencije nije regulator tržišta u tom smislu, već druga regulatorna tela.

U diskusiji su učestvovali Veroljub Arsić, Dragomir Karić, Aleksandra Tomić i Nebojša Perić.

Na osnovu člana 237. Poslovnika Narodne skupštine, Odbor je Narodnoj skupštini podneo

I Z V E Š T A J

Odbor je, u skladu sa članom 237. Poslovnika Narodne skupštine, razmotrio Godišnji izveštaj o radu Komisije za zaštitu konkurencije za 2020. godinu, koji je podnet Narodnoj skupštini na osnovu člana 20. Zakona o zaštiti konkurencije.

Odbor je utvrdio Predlog zaključka povodom razmatranja Godišnjeg izveštaja o radu Komisije za zaštitu konkurencije za 2020. godinu, koji podnosi Narodnoj skupštini na razmatranje i usvajanje.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

PREDSEDNIK

Veroljub Arsić

PREDLOG

Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10 i 108/13 - dr. zakon) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2021. godine, donela je

ZAKLjUČAK

povodom razmatranja Godišnjeg izveštaja o radu Komisije za zaštitu konkurencije za 2020. godinu

1. Prihvata se Godišnji izveštaj o radu Komisije za zaštitu konkurencije za 2020. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2021. godine

NARODNA SKUPŠTINA

PREDSEDNIK

Ivica Dačić

O B R A Z L O Ž E Nj E

Pravni osnov za donošenje Zaključka sadržan je u članu 8. stav 1. Zakona o Narodnoj skupštini („Službeni glasnik RS“, br. 9/10 i 108/13 - dr. zakon) i članu 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst).

Članom 237. st. 1. i 4. Poslovnika Narodne skupštine predviđeno je da predsednik Narodne skupštine dostavlja izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru. Nakon razmatranja izveštaja, nadležni odbor podnosi izveštaj Narodnoj skupštini, sa predlogom zaključka, odnosno preporuke.

Članom 239. Poslovnika Narodne skupštine, predviđeno je da Narodna skupština razmatra izveštaje iz člana 237. st. 1. i 4. Poslovnika i predlog zaključka, odnosno preporuke nadležnog odbora, na prvoj narednoj sednici. Na sednicu Narodne skupštine poziva se predstavnik državnog organa, organizacije, odnosno tela čiji se izveštaj razmatra. Narodna skupština, po zaključenju rasprave, donosi zaključak, odnosno preporuku, većinom glasova narodnih poslanika na sednici na kojoj je prisutna većina narodnih poslanika.

Na osnovu člana 20. Zakona o zaštiti konkurencije („Službeni glasnik RS“, br. 51/09 i 95/13) Komisija za zaštitu konkurencije podnosi Narodnoj skupštini godišnji izveštaj o radu do kraja februara tekuće godine, za prethodnu godinu. Saglasno navedenoj odredbi zakona, Komisija za zaštitu konkurencije je podnela 26. februara 2021. godine Godišnji izveštaj o radu Komisije za zaštitu konkurencije za 2020. godinu.

Odbor za privredu, regionalni razvoj, trgovinu, turizam i energetiku, na sednici održanoj 16. jula 2021. godine, razmotrio je Godišnji izveštaj o radu Komisije za zaštitu konkurencije za 2020. godinu i saglasno članu 237. stav 4. Poslovnika Narodne skupštine utvrdio Predlog zaključka koji je sa izveštajem podneo Narodnoj skupštini.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije“.

Odbor je, u skladu sa članom 237. stav 4. Poslovnika Narodne skupštine, podneo Narodnoj skupštini Izveštaj sa Predlogom zaključka.

Druga i treća tačka dnevnog reda - **Izveštaj o radu Ministarstva trgovine, turizma i telekomunikacija za period od 1. januara do 31. marta 2021. godine; Izveštaj o radu Ministarstva trgovine, turizma i telekomunikacija za period od** **1. aprila do 30. juna 2021. godine**

U uvodnim napomenama, Uroš Kandić, državni sekretar u Ministarstvu trgovine, turizma i telekomunikacija, istakao je da, kada je u pitanju prvi kvartal o.g, u Odeljenju za trgovinu i razvoj konkurencije, pripremljen je Nacrt zakona o uslugama, koji je u međuvremenu ušao u proceduru Vlade Republike Srbije. Očekuje se da će na sledećoj sednici Vlade biti usvojen i upućen u skupštinsku proceduru. U prvom kvartalu je realizovan 20-ti ispitni rok za polaganje stručnog ispita za posrednike u prometu nepokretnosti i tom prilikom je ispit položilo 190 kandidata. Na kraju prvog kvartala bilo je ukupno 3963 lica koja su stekla licencu za ovu oblast. Objavljen je i uspešno realizovan konkurs za dodelu subvencija za očuvanje i razvoj tradicionalnih i starih zanata. Što se tiče Sektora za zaštitu potrošača, u prvom kvartalu evidentirano je oko 6376 prigovora podnetih tržišnoj inspekciji i udruženjima za zaštitu potrošača. Kada je u pitanju aktivnost tržišne inspekcije, izvršen je 4731 inspekcijski nadzor i identifikovane oblasti i delatnosti gde je posebno bila izražena aktivnost sive ekonomije odnosno kršenja zakona. To su oblasti rezanog duvana, cigareta, drugih duvanskih proizvoda i posebno derivata nafte. Kada je u pitanju drugi kvartal u Sektoru za trgovinu, usluge i politiku konkurencije, doneta su tri podzakonska podakta veoma važna za funkcionisanje ove oblasti. Što se tiče zaštite potrošača, kao i u prvom kvartalu zabeležen je rast pritužbi građana i evidentiran 6098 prigovor potrošača. Najveći obuhvat žalbi je na obuću 18 %, belu tehniku 9 %, kućne aparate 5%, nameštaj i enterijer 4% i električnu energiju 4%. U toku drugog kvartala je započet tvining projekat: Jačanje potrošača u Republici Srbiji. Tržišna inspekcija je zabeležila pojačane aktivnosti u drugom kvartalu više nego u prvom kvartalu.

Olivera Jocić, pomoćnik ministra, rukovodilac Sektora za spoljnotrgovinsku politiku i multilateralnu i regionalnu ekonomsku i trgovinsku saradnju, istakla je da je najviše aktivnosti bilo na planu olakšanja trgovine kroz Nacionalni komitet za olakšanje trgovine, kojim predsedava Stevan Nikčević, državni sekretar. Bilo je aktivnosti na planu proširivanja zelenih koridora u trgovini sa CEFTA na trgovinu i sa EU. Rešavani su problemi koji su nastali nakon uvođenja Pravilnika o tranzitu od strane Republike Hrvatske i te su aktivnosti sa Nacionalnim komitetom za državne granice su još uvek u toku. Ministarstvo je u okviru CEFTA sprovodilo aktivnosti koje su predviđene akcionim planom za regionalni i ekonomski prostor. Sve je kulminiralo Berlinski samitom 5. jula i tu su bile aktivnosti koje su se odnosile na usaglašavanje odluka o elektronskoj trgovini i dodatnoj liberalizaciji turizma u regionu. Sektor za bileteralnu ekonomsku saradnju je bio neobično aktivan što kroz održavanje, što kroz pripremu za održavanje mešovitih komiteta sa jako velikim brojem zemalja. Uspešno je održan sastanak Mešovitog komiteta sa Mađarskom, a u septembru slede Mešoviti komiteti sa Švajcarskom Konfederacijom, Češkom, Hrvatskom i u novembru sa Slovačkom. Što se tiče Odeljenja sa trgovinu kontrolisanom robom i Odeljenja sa spoljnotrgovinski režim, radili su u punom kapacitetu i redovno su održavani sastanci svih komisija.

Zoran Ostojić, šef Odseka za unapređenje konkurentnosti u turizmu, izneo je da je Zaključkom Vlade Republike Srbije od 11. januara 2021. godine usvojen program rasporeda i korišćenja subvencija namenjenih za projekte u turizmu u 2021. godini. Sprovedeni su konkursi za dodelu subvencija za projekte razvoja turizma u 2021. godini, kao i konkurs za dodelu dotacija namenjenih za projekte razvoja u obalsti turizma. Konkursi su objavljeni na zvaničnoj internet prezentaciji Ministrastva i portalu E-uprava, kao i na oglasnoj tabli Ministarstva. Konkursi za projekte promocije edukacije i treninga u turizmu okončani su 30. aprila 2021. godine. Nakon toga, Komisija za vrednovanje projekta odobrila je sredstva i to sa ekonomske klasifikacije 451- subvecije javnim preduzećima u iznosu od 5 miliona dinara za dva projekta, sa ekonomske klasifikacije 463 - transferi ostalim nivoima vlasti - u iznosu od 50 miliona dinara, za 59 projekata sa ekonomske klasifikacije 481 - dotacije nevladinim organizacijama u iznosu od 60 miliona dinara za 67 projekata. Lista vrednovanja i rangiranja navedenih projekata, kao i konačne liste odobrenih sredstava objavljene su na zvaničnoj internet prezentaciji Ministarstva. Konkurs za infrastrukturne projekte okončan je 30. juna 2021. godine. Odobren je 31 infrastrukturni projekat ukupne vrednosti 446 miliona i 100 000 dinara. Aktom Vlade Republike Srbije, na sednici održanoj 31. januara 2019. godine, doneta je Uredba o uslovima i načinu korišćenja kreditnih sredstava za podsticanje kvaliteta turističke ponude za trogodišnji period. Saglasno navedenom aktu, u 2021. godini Ministrastvo je raspisalo konkurs za dodelu kreditnih sredstava za podsticanje turističke ponude. U ovoj godini odobren je jedan projekat u iznosu od 4 177 641 dinar. Realizacija dodele vaučera za subvencionisano korišćenje usluga smeštaja u određenim kategorijama stanovništva: Zakonom o budžetu Republike Srbije za 2021. godinu obezbeđena su sredstva za dodelu 100 000 vaučera. U skladu sa Zakonom o budžetu, doneta je Uredba o uslovima i načinu dodele i korišćenja sredstava za podsticanje i unapređenje turističkog prometa. Zaključen je Ugovor o poslovnoj saradnji između Ministrastva i Javnog preduzeća Pošta Srbije, kojim je regulisano podnošenje prijave za vaučere na šalterima Pošte Srbije. Prijavljivanje potencijalnih korisnika je završeno 8. februara 2021. godine, s obzirom da je tog dana evidentirano 100 000 korisnika. Zbog velikog interesovanja, Zakonom o izmenama Zakona o budžetu, odobrena su dodatna sredstva od 100 miliona dinara, čime je omogućeno još 20 000 vaučera. Prijavljivanje je završeno 10. maja, kada je evidentiran 20 000-ti korisnik. Najveći procenat podnosilaca zahteva za vaučere za 2021. godinu bili su iz kategorije penzionera 53 %, iz kategorije zaposlenih 33 % i 11,29% iz kategorije nezaposlenih lica. Subvencije za podršku radu hotelske industrije zbog poteškoća u poslovanju prouzrokovanih epidemijom bolesti COVID-19: Zaključkom Vlade Republike Srbije od 11. februara 2021. godine usvojen je Program raspodele i korišćenja subvenija za podršku rada hotelske industrije zbog poteškoća prouzrokovane epidemijom bolesti COVID-19. Javni poziv za prijavu privrednih subjekata objavljen je 24. februara 2021. godine na sajtu Ministarstva. Na osnovu javnog poziva podneto je 326 zahteva za turističke vodiče i 99 zahteva za turističke pratioce. Subvencije u iznosu 30900 dinara biće isplaćene u dva uzastopna meseca. Subvenncije za turističke agencije i organizatore turističkih putovanja za podsticanje unapređenja organizovanog turističkog prometa na teritoriji Republike Srbije: Aktom Vlade Republike Srbije, usvojenim na sednici od 11. juna, doneta je Uredba o uslovima i načinu dodele i korišćenja sredstava za podsticanje i unapređenje organizovanog turističkog prometa na teritoriji Republike Srbije. Na sajtu Ministrastva objavljeno je obaveštenje za turističke agencije i organizatore turističkih putovanja da mogu ostvariti prava na subvencije za podsticanje unapređenja turističkog prometa, sa rokom prijavljivanja do 20. novembra 2021. godine. Za ovu subvenciju opredeljena su sredstva u iznosu od 5 miliona dinara.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- zašto su epidemiološke maske, koje danas koštaju 5 dinara po komadu, na početku pandemije Korona virusa prodavane za 100 do 200 dinara; da li je u ukupnom broju obavljenih kontrola tržišne inspekcije, bilo kontrola apoteka ili prodavnica koje su trgovale maskama; kolike su bile uvozne cene i trgovačke marže epidemioloških maski i da li je neki organ kontrolisao dobit koju su ostvarivale pojedine firme; da li su se visoke cene formirale u veleprodaji ili u maloprodaji; da li će trgovci koji su zloupotrebili situaciju, sem ljage na obrazu, snositi druge posledice;

- da li je ograničen broj na oko 3 000 licenci za posrednika u prometu i zakupu nepokretnosti, ili će na tržištu nastati nered kao kada je reč o taksistima; kolike su potrebe tržišta, bez obzira na pravo na rad i konjunkturu;

- šta se konkretno preduzima da se smanje gužve na graničnim prelazima sa Republikom Hrvatskom;

- da li je tačno da je od ukupno planiranih subvencija u turizmu, odobren samo jedan projekat u vrednosti od 4,1 milion dinara; da li je problem što nema projekata, odnosno ljudi koji žele da uzmu kredit da razviju projekat turističke ponude ili je procedura tako složena da je teško da se pripremi projekat ukoliko neko od zaposlenih u Ministarstvu ne pomogne; da li takva služba u Ministarstvu postoji;

- kako može u Leskovcu paradajz iz Albanije, Grčke i Bugarske da bude jeftiniji od domaćeg; druga je godina za redom da su proizvođači paradajza nezadovoljni cenom zbog damping cena uvoznog paradajza iz Albanije i Grčke, koji su u znak protesta poklonili tone paradajza po ceni od 1 dinar za kilogram;

- šta Ministarstvo trgovine, turizma i telekomunikacija i Odbor za privredu, regionalni razvoj, trgovinu, turizam i energetiku mogu da učine da stimulišu proizvođače svežeg duvana da celokupan svoj prinos prodaju na legalnom tržištu u Republiki Srbiji i da ih destumulišu da se bave kriminalom. Proizvođači duvana ulaze u prekršaje ili krivična dela i oduzimaju im se vozila koja koriste za šverc, što smanjuje vrednost ukupne cene duvana.

Izneto je mišljenje da je neophodno da se svaka negativna pojava, kao što je slučaj sa maskama i cenom paradajza iz Albanije i Grčke, analizira i preduzmu mere da se ne ponovi.

Predloženo je da inspekcijske službe unaprede rad ili da se poveća broj inspektora kako bi se blagovremeno izricale adekvatne prekršajne kazne u slučajevima zloupotreba za vreme pandemije. Kada je reč o subvencijama u turizmu, izneto je mišljenje da nije dobro da sredstva za isplatu subvencija stoje ili da se vraćaju u budžet neiskorišćena, zbog nedovoljnog broja stručne administracije koja obrađuje predmete i previše komplikovane procedure u kojoj se zahteva veliki broj dokumenata.

U raspravi je precizirano da se na početku pandemije prodajom epidemioloških maski nisu bavili trgovci robom široke potrošnje, već apoteke. U pitanju je na početku bila privatna imovina, a nestašice je bilo i drugih roba, kao što je alkohol, suplementi i druga medicinska zaštitna oprema. Potrebno je da Ministarstvo trgovine, turizma i telekomunikacija dostavi Odboru spisak apoteka koje su kršile zakon u vreme pandemije, kao i spisak turističkih agencija koje nisu izvršile zamenska putovanja za naplaćene turističke aranžmane. Izneto je mišljenje da je pritisak javnosti najbolji način prevencije ponavljanja ovih negativnih pojava. Najglasniji u kritici subvencija, podsticaja i pomoći države za prevazilaženje problema uzrokovanih pandemijom virusa Kovid su ugostitelji kojima je rad bio ograničen na dnevnu smenu. Za razliku od njih, bilo je primera velikih preduzeća sa 140 zaposlenih čiji su vlasnici zbog naglog pada aktivnosti stavili privatnu imovinu pod hipoteku da bi iz kredita radnicima isplaćivali plate. Istaknuto je da platu tržišnim inspektorima Vlada ne može da poveća odlukom i da su plate u državnoj upravi regulisane zakonom.

Na trvrdnju predstavnika Ministarstva da se ljudi ne prijavljuju za učešće na konkursu za tržišne inspektore jer je mala plata, ocenjeno je da plata od oko 59 000 dinara nije velika za tako odgovoran posao, koji je terenski i nije lak. U Srbiji je zaposleno 293 tržišna inspektora na oko 7 miliona stanovnika. U raspravi je predloženo da se Odbor izjasni i da se uputi dopis Vladi u kome traži od Vlade da udvostruči broj tržišnih inspektora i da se poveća plata tržišnih inspektora. Predsednik je predložio da se Odbor o tome izjasni po dobijanju konkretnog predloga, što je član Odbora koji je izneo predlog prihvatio.

Šverc rezanog duvana i šverc cigareta su teme zastupljene u informaciji o radu Ministarstva kao crna ekonomija. Švercom cigareta bave se crnogorski i albanski kriminalni klanovi, tako što cigarete proizvode u legalnim i ilegalnim fabrikama u Albaniji i Crnoj Gori, a Srbiju koriste kao tranzitnu zemlju, najviše preko Vršca. Udeo švarcovanih cigareta na ukupnom tržištu Republike Srbije je izuzetno mali, manji nego u mnogim zemljama Evropske unije. Za razliku od cigareta, rezani duvan se proizvodi u Srbiji. Iz nekog razloga, proizvođači duvana se odlučuju da ne prodaju celokupan prinos ovlašćenim licima u fabrikama, već jedan deo prodaju „na crno“. Jedan deo rezanog duvana se nelegalno izvozi. Time se pravi velika šteta državnom budžetu.

U odgovoru na postavljena pitanja, Uroš Kandić, državni sekretar u Ministarstvu trgovine, turizma i telekomunikacija, izneo je, kada je u pitanju cena epidemioloških maski, da je Vlada u toku prošle godine intervenisala nekoliko puta i uvozila maske koje su bile sa ograničenim trgovačkim maržama. Kontingent epidemioloških maski koji je stigao na samom početku pandemije, druge ili treće nedelje vanrednog stanja, kontrolisan je i utvrđeno je da nije bilo zloupotreba. Ocenio je da je u pojedinim slučajevima bilo nekorektnih trgovaca, a tržišna inspekcija je reagovala po prijavama. Podnete su prijave protiv onih koji su koristili situaciju pandemije da na nekorektan način steknu višak dobiti. Podsetio je da je u celom svetu i u našem okruženju u tom periodu bilo je neprimerenih cena epidemioloških maski. Kad je država počela interventno da uvozi maske i ravnomerno ih distribuira, i da se otvaraju novi pogoni za proizvodnju, cene su počele da se smiruju. Ostala je ljaga na obrazu pojedinih trgovaca. Ocenio je da je potrebno da se istraži ko je stekao ekstraprofit u tom periodu i istakao da su podaci iz inspekcijskog nadzora vršenog u toku pandemije dostupni i Ministarstvo trgovine, turizma i telekomunikacija će ih dostaviti Odboru. Pokrenuta je prekršajna odgovornost protiv pojedinih apoteka i veledrogerija. Nekoliko slučajeva je rešeno, a nekoliko je još u proceduri. U narednom periodu sigurno neće doći do nestašice maski i medicinske opreme i nekontrolisanog rasta cena, kao što se u svetu desilo na početku pandemije. Za razliku od razvijenih zapadnih zemalja, u Srbiji na početku pandemije nije došlo do pustošenja rafova u prodavnicama prehrambenih proizvoda. Pre donošenja Uredbe o ograničenju cena maski, i kasnije kada su uvezene, tržišna inspekcija se u tom periodu samo time bavila. Broj zaposlenih u tržišnoj inspekciji je svake godine sve manji. Novo zapošljavanje je odobreno, ali su konkursne procedure dugotrajne, Ministarstvo ne uspeva da popunjavanjem mesta nadomesti broj zaposlenih koji odlaze u penziju, a plate su veće u privatnom sektoru. Od kada traje ispitivanje, licencu za posrednika u prometu i zakupu nepokretnosti, odnosno ispit, položilo je do sada 3963 posrednika. Broj prijavljenih za ispit se ne smanjuje, odnosno tražnja ne jenjava, ali je interesantno da je tržište skoro sve absorbovalo. Svega nekoliko stotina posrednika nije aktivno, a ostali rade u agencijama. Za ispitni rok koji počinje 27. jula, prijavilo se oko 250 ljudi. Zaključio je da je izvesno da je oživelo tržište nepokretnosti. Kada je reč o kreditima Fonda za razvoj, najviše se odobravaju krediti za povećanje kapaciteta. Učesnici konkursa se za podršku za podizanje turističkih kapaciteta najčešće javljaju kada prođe sezona, u interegnumu do sledeće turističke sezone. U turističnoj inspekciji poništena su ove godine tri radna mesta jer se na konkurs nije prijavio ni jedan kandidat.

Olivera Jocić, pomoćnik ministra trgovine, turizma i telekomunikacija, rukovodilac Sektora za spoljnotrgovinsku politiku i multilateralnu i regionalnu ekonomsku i trgovinsku saradnju, iznela je da je na početku pandemije korona virusa, zbog nestašice epidemioloških maski, Vlada donela Odluku o zabrani izvoza zaštitne medicinske opreme. Epidemiološke maske su ostale na režimu zabrane izvoza. Prošle nedelje, na marginama sastanka Transportne zajednice, čije je sedište u Beogradu, ministar nadležan za saobraćaj se sastao sa hrvatskim kolegom. Glavna tema sastanka je bila izmena Pravilnika. Hrvatska je prvobitno planirala da ukine dva granična prelaza, odnosno da zabrani tranzitni saobraćaj preko tih prelaza, sa obrazloženjem da je to u interesu bezbednosti i zaštite stanovništva. Republika Srbija i druge zemlje u regionu, reagovale su bilateralno, preko Evropske komisije i Transportne zajednice. Posle prve intervencije, tokom aprila 2021. godine, Hrvatska je odustala od ukidanja jednog graničnog prelaza. Trenutno je najveći pritisak na graničnim prelazima Batrovci i Bajakovo, a manji na prelazima Ilok, Bačka Palanka i Erdut. I Hrvatska ima problem i traži se rešenje. Krajem septembra će se održati zasedanje Mešovite komisije za ekonomsku saradnju sa Hrvatskom, i granični prelazi su jedna od najvažnijih tačaka dnevnog reda.

Zoran Ostojić, šef Odseka za unapređenje konkurentnosti u turizmu, izneo je da su i u Ministarstvu trgovine, turizma i telekomunikacija nezadovoljni što je samo jedan kredit odobren za prvih šest meseci ove godine, ali iskustvo govori da je najveći broj zahteva i projekata u drugoj polovini godine. Precedura ocenjivanja projekata je takva da je, pored Ministarstva trgovine, turizma i telekomunikacija, nadležan i Fond za razvoj. Fond za razvoj ocenjuje kreditnu sposobnost, bilans uspeha, sposobnost vraćanja kredita i određuje maksimalan iznos kredita za pojedinog korisnika. Kada kandidati dostave zahtev, Ministarstvo dokumentaciju upućuje Fondu, koji ocenjuje kreditnu sposobnost i, u zavisnosti od toga, kredit se odobrava ili ne. Najveći broj kredita se odobrava u drugoj polovini godine. U toku 2019. godine, odobreno je 14 projekata.

U diskusiji su učestvovali Veroljub Arsić, Vojislav Vujić, Dragomir Karić i Ilija Životić, kao i Uroš Kandić, Olivera Jocić i Zoran Ostojić.

a) Saglasno članu 229. Poslovnika Narodne skupštine, Odbor je jednoglasno odlučio da prihvati Izveštaj o radu Ministarstva trgovine, turizma i telekomunikacija za period od 1. januara do 31. marta 2021. godine i podneo izveštaj Narodnoj skupštini.

b) Saglasno članu 229. Poslovnika Narodne skupštine, Odbor je jednoglasno odlučio da prihvati Izveštaj o radu Ministarstva trgovine, turizma i telekomunikacija za period od 1. aprila do 30. juna 2021. godine i podneo izveštaj Narodnoj skupštini.

Sednica je zaključena u 12 časova i 40 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić